**Bli kjent med Gud
Leksjon 5**

**Alt er blitt nytt**

«Dersom nokon er i Kristus, er han ein ny skapning. Det gamle er borte, sjå alt er blitt nytt.» Dette skriv apostelen Paulus i eitt av breva sine. Slik hadde Paulus opplevd det å bli kristen, og det same kan eg seia: Alt vart nytt. Heile livet endra retning og profil. Alt begynte å handla om Gud. Uansett kva eg heldt på med, så var han med, ikkje berre i tankane mine, men han var aktivt  med meg i det eg gjorde, og eg kunne når som helst snakka fortruleg med han, det som heiter å be.

Eg fekk nye interesser, eit nytt syn på Gud, han vart pappaen min som elska meg ubetinga, noko som var enormt viktig for meg fordi eg lenge hadde berre sett på han som dommaren min, eg fekk eit nytt syn på mine medmenneske, eg skjøna at dei var elska av Gud på same måten som meg,  eg fekk heilt nye mål i livet, og ei ny framtid. Bibelen vart ny for meg. Eg begynte å elska denne boka fordi den Gud, som eg visste elska meg, kom nær til meg då eg las i ho, og han talte verkeleg til meg der.

Men det aller viktigaste for meg var vissheten om at eg hadde blitt eit nytt menneske FOR GUD, at HAN såg noko nytt i meg, at han rekna alt det gamle, synda og egoismen, for å vera borte for alltid, ein effekt av at Jesus budde i meg og eg i han.

Me har snakka om kor avgjerande viktig det er å ta imot Jesus, få han på innsida. Då blir me Guds barn fordi Jesus er Guds son, og han deler sitt barnekår med dei som tek imot han.

Men så er det ein grunntanke i Bibelen at den som har Kristus i hjarta sitt, også har fått ein plass i hans. Kristne menneske har ikkje berre lukka Kristus inn i liva sine, dei er blitt lukka inn i hans.

Og for å ta dette heilt menneskeleg: Dersom du er i Kristus, og Gud din far skal sjå på deg, må han sjå på Sonen sin, for det er jo der du er, og når han ser på Jesus, ser han eit perfekt menneske, ein som det ikkje er noko å utsetta på, ein som er heilag og rein og ulasteleg.

Då forstår me lett at det er sant som Paulus skriv: For den som er i Kristus, er alt blitt nytt og heilt perfekt i Guds augo. Alt det som er galt med eit slikt menneske er skjult i Kristus, i han som aldri gjorde, tenkte eller sa noko galt. Han som stod sin prøve i alle ting. Han som overheldt alle bod og forbod, han som alltid hadde den rette innstilling og mentalitet.

Kven er det som kan seia at han/ho er i Kristus? Det er alle som er  døypte til Kristus og som trur på han. I dåpen blir eit menneske sameint med Kristus, og denne sameininga varer så lenge dette menneske ønsker å ha det slik.

Så enkelt er dette, og ingen bør komplisera det til på noko vis.